b'\n_START_ARTICLE_\nTSRS Liaudies komisar\xc5\xb3 taryba\n_START_PARAGRAPH_\nTSRS Liaudies komisar\xc5\xb3 taryba (rus. \xd0\xa1\xd0\xbe\xd0\xb2\xd0\xb5\xd1\x82 \xd0\xbd\xd0\xb0\xd1\x80\xd0\xbe\xd0\xb4\xd0\xbd\xd1\x8b\xd1\x85 \xd0\xba\xd0\xbe\xd0\xbc\xd0\xb8\xd1\x81\xd1\x81\xd0\xb0\xd1\x80\xd0\xbe\xd0\xb2 \xd0\xa1\xd0\xa1\xd0\xa1\xd0\xa0), sutrumpintai Sovnarkomas (rus. \xd0\xa1\xd0\xbe\xd0\xb2\xd0\xbd\xd0\xb0\xd1\x80\xd0\xba\xd0\xbe\xd0\xbc) arba LKT (rus. \xd0\xa1\xd0\x9d\xd0\x9a) \xe2\x80\x93 auk\xc5\xa1\xc4\x8diausioji vykdomoji ir tvarkomoji valstyb\xc4\x97s vald\xc5\xbeios institucija 1917\xe2\x80\x931922 m. Taryb\xc5\xb3 Rusijoje, 1922\xe2\x80\x931946 m. Taryb\xc5\xb3 S\xc4\x85jungoje.\n_START_SECTION_\nIstorija\n_START_PARAGRAPH_\nPirmoji Liaudies komisar\xc5\xb3 taryba buvo \xc4\xafkurta 1917 m. spalio 26 d., II-ame visos Rusijos Taryb\xc5\xb3 suva\xc5\xbeiavime. Buvo atsakinga j\xc4\x85 sudariusiai auk\xc5\xa1\xc4\x8diausiai valstyb\xc4\x97s vald\xc5\xbeios institucijai. Leido teis\xc4\x97s aktus (dekretus, nutarimus, potvarkius, instrukcijas), vadovavo liaudies komisariatams ir kitoms jai pavald\xc5\xbeioms valstyb\xc4\x97s valdymo institucijoms, tur\xc4\x97jo teis\xc4\x99 panaikinti j\xc5\xb3 leid\xc5\xbeiamus teis\xc4\x97s aktus. Kiekviena s\xc4\x85jungin\xc4\x97 ar autonomin\xc4\x97 respublika tur\xc4\x97jo analogi\xc5\xa1kas tarybas. 1946 m. kovo 15 d. visos Liaudies komisar\xc5\xb3 tarybos pertvarkytos \xc4\xaf Ministr\xc5\xb3 tarybas._NEWLINE_Lietuvoje 1918 m. sudaryta marionetin\xc4\x97 Laikinoji revoliucin\xc4\x97 darbinink\xc5\xb3 ir varging\xc5\xb3j\xc5\xb3 valstie\xc4\x8di\xc5\xb3 vyriausyb\xc4\x97, 1919 m. vasario m\xc4\x97n. buvo pertvarkyta \xc4\xaf Lietuvos TSR ir Baltarusijos TSR Liaudies komisar\xc5\xb3 taryb\xc4\x85, kuri veik\xc4\x97 iki 1919 m. rugs\xc4\x97jo m\xc4\x97n., pirmininkas Vincas Kapsukas. 1940 m. rugpj\xc5\xab\xc4\x8dio 25 d. \xe2\x80\x93 1946 m. kovo 25 d. veik\xc4\x97 Lietuvos TSR liaudies komisar\xc5\xb3 taryba, pirmininkas Me\xc4\x8dislovas Gedvilas.\n_START_SECTION_\nLiaudies komisariatai\n_START_PARAGRAPH_\nPagal 1924 met\xc5\xb3 TSRS Konstitucij\xc4\x85 liaudies komisariatai, pagal funkcijas, buvo suskirstyti \xc4\xaf visas\xc4\x85junginius (u\xc5\xbesienio reikal\xc5\xb3, vidaus prekybos, susisiekimo, pa\xc5\xa1to ir telegrafo, karini\xc5\xb3 reikal\xc5\xb3) ir bendruosius (liaudies \xc5\xabkio auk\xc5\xa1\xc4\x8diausioji taryba, maisto, darbo, finans\xc5\xb3 liaudies komisariatai ir darbinink\xc5\xb3 \xe2\x80\x93 valstie\xc4\x8di\xc5\xb3 inspekcijos). Visas\xc4\x85junginiai liaudies komisariatai vykd\xc4\x97 nurodymus per \xe2\x80\x9e\xc4\xafgaliotinius\xe2\x80\x9c, bendrieji \xe2\x80\x93 per analogi\xc5\xa1kus liaudies komisariatus s\xc4\x85jungin\xc4\x97se respublikose. 1946 m. visi liaudies komisariatai buvo perorganizuoti \xc4\xaf ministerijas.'